Bombardovanie letiska Nový Dvor 20. septembra 1944

Bombardovanie letiska Nový Dvor 20. septembra 1944 bol nálet 15. leteckej armády amerických vzdušných síl na vojenské letisko Nový Dvor, ktorým bola táto letecká základňa vyradená z prevádzky a 41 zo 46 nemeckých lietadiel zničených alebo poškodených. Nakoľko Nemci z tejto základne podnikali nálety na povstalecké územie, vyradenie základne spolu s povstaleckým náletom na letisko v Piešťanoch spôsobilo, že prevaha v stíhacom letectve (nie v bombardovacom) nad Slovenskom prešla na stranu povstalcov.

 Vojenské letisko Nový Dvor 

V období druhej svetovej vojny, letisko využívalo Luftwaffe a to už od marca 1939. Napriek tomu, že zmluva medzi Slovenskou republikou a Nemeckom bola podpísaná 21.1.1941 so spätnou platnosťou od 21.4.1939, Nemci v marci 1939 prevzali objekty, stráž, zabavili 79 797 litrov leteckých pohonných hmôt a tiež 18 lietadiel dislokovaných na letisku Typy zabavených lietadiel boli Letov Š.328, Letov Š.616, Letov Š.16, Aero A.230 a Aero A.330.

Letisko sa nachádzalo v tzv. „ochrannej zóne“ obsadenej nemeckou armádou. Do konca leta 1944 tam bola umiestnená III. Kampfbeobachter Schule, t,j. výcvikový útvar disponujúci asi 30 lietadlami Ju 52/3m, Ju 87, Ju 88, Fw 58C, He 111H a Fi 156. V súvislosti s vypuknutím Slovenského národného povstania boli na letisko presunuté aj bojové útvary a nemecká armáda začala letisko využívať k leteckým útokom proti povstalcom. V polovici septembra 1944 bolo na letisku zistených asi 80 lietadiel, z toho cca 25 stíhacích (zrejme Bf-109G) a cca 30 bombardovacích (prevažne typov Ju 87D, Ju 88A a He 111). Po útoku 1. čs. stíhacieho leteckého pluku na letisko Piešťany rozhodlo velenie nemeckej armády o prelete letuschopných lietadiel z Piešťan na Nový Dvor. Nakoľko povstalecké letectvo ani po prílete 1. čs. stíhacieho leteckého pluku nedisponovalo bombardovacími lietadlami, požiadalo povstalecké velenie americkú vojenskú misiu prostredníctvom spravodajského dôstojníka 1. čs. armády npor. Tomečka o bombardovanie letiska Nový Dvor.

 Priebeh náletu 
Dňa 20. septembra vykonala 15. letecká armáda amerických vzdušných síl masívny nálet na železničnú infraštruktúru v strednej Európe, pričom 525 strategických bombardérov B-24 Liberator a B-17 Flying Fortress sprevádzaných stíhačkami P-51 Mustang a P-38 Lightning zaútočilo na železničné mosty v Budapešti a zriaďovacie stanice v Hatvane a Győri v Maďarsku. Na Slovensku boli cieľom rafinéria Apollo v Bratislave a vojenské letisko Nový Dvor.


Nálet na Nový Dvor podnikli 4 bombardovacie skupiny 15. leteckej armády: 28 bombardérov B-24 Liberator zo 450.BG zo základne Manduria, 28 bombardérov zo 449.BG zo základne Grottaglia, 27 lietadiel od 455.BG a 30 lietadiel od 456.BG. Lietadlá vyštartovali tesne pred ôsmou hodinou ráno. Doprovod im zabezpečovalo 103 stíhačiek P-51 Mustang od 52. a 332.FG.

Všetky štyri skupiny leteli ponad ostrov Murter nad územie Bosny-Hercegoviny, odtiaľ ponad Đurđevac v Chorvátsku a maďarský Gyülevész. Tam sa o 11:15 hod. pripojila stíhacia eskorta 25 lietadiel P-51. Spolu pokračovali ponad Devecser až k Hlohovcu, kde bol Initial Point útoku. Tam sa bombardéry nabrali kurz 227 stupňov. Nálet vďaka viditeľnosti 20 kilometrov v oblasti cieľa prebehol vizuálne. Po jeho skončení zatočili sa vracali bombardéry 449. a 450.BG ponad Bratislavu, mesto Csorna v Maďarsku, chorvátske mesto Pučišća až na základne v Taliansku.

Skupiny 455. a 456.BG prileteli nad letisko Nový Dvor z opačného smeru ako 449. a 450.BG, od Györu ponad obec Šarfia (Blatné), ktorá bola Initial Pointom pre tieto dve skupiny.

113 ťažkých štvormotorových bombardérov v dvoch vlnách zhodilo medzi 12:05 až 12:18 hod. na cieľ spolu 24 886 kusov deväť kilogramových trieštivých bômb črepinových. Tie rozryli trávnatú plochu letiska a zničili a poškodili aj  nemecké lietadlá odstavené na okraji letiska. Útok viedla 449. bombardovacia skupina. Všetky jej perute dosiahli Initial Point presne zoradené a tak nad cieľ prileteli určených rozostupoch. Bombometčík vedúcej 718. perute, Anderson po pochybnostiach o funkcionalite svojho zameriavača odovzdal rádiom velenie svojmu zástupcovi. Bombometčíci ostatných perutí Gormley (719.BS), Conroy (716.BS) a Butler (717.BS) poslúchli a výsledky náletu boli výborné.

Bombardéry 450.BG sa dostavili nad cieľ ako druhé a taktiež dosiahli dobré výsledky. Vedúci stroj 722.BS s bombometčíkom Butnerom mal problémy s časovačom a odhadzoval bomby ručne, kvôli čomu sa intervaly medzi bombami predĺžili na štyri až päť sekúnd, takže časť bômb už dopadla mimo  cieľovú oblasť. Druhá útočila 720.BS, ktorá svoj nálet musela vykonať z pravej strany kurzovej zámernej línie. Vedúci bombometčík 720.BS Myers však dokázal umiestniť bomby do oblasti cieľa. 721. a 723.BS mali taktiež problémy s navigáciou, v dôsledku ktorých 723.BS útočila ako tretia, hoci bola plánovaná posledná. Bombometčík Fategoni však zameral a naviedol stroje perute presne. 721.BS útočila ako posledná v čase, kedy už bol cieľ zahalený hustým dymom zo zasiahnutých palivových nádrží. Bombometčík Frank z toho dôvodu nemohol presne zamerať. Posledné dve skupiny 455. a 456.BG útočiace na letisko z juhu pre hustý dym nedokázali taktiež presne zamieriť a ich bombardovanie nebolo príliš presné.


Bombardéry mali mať stíhaciu ochranu letkami 52.FG a černošskej 332.FG v počte  103 stíhačiek typu P-51 Mustang. Správy 449.BG však uvádza len  52.FG pod velením Cpt. Freda F. Ohra. Predpokladá sa, že piloti 332.FG napadli pozemné ciele. Nálet prebehol bez problémov, lebo stíhači Luftwaffe sa neukázali. Protilietadlové delostrelectvo si svoju obeť vybralo až na ceste späť. Jeden Mustang Lt. Paul G. Swansona z 52.FG bol zasiahnutý paľbou zo zeme nad Juhosláviou pri meste Trnova. Pilot sa zachránil na padáku a za pomoci partizánov sa dostal späť na základňu do Talianska. Flak nad Juhosláviou zostrelil aj 1 bombardér B-24H (42-94777 „Alice“) zo 747.BS, 456.BG. Pilot a navigátor sa zachránili, 7 členov posádky zahynulo.

 Výsledky náletu 

Výsledkom útoku na letisko Nový Dvor bolo 12 zničených a 29 poškodených lietadiel, medzi nimi 2 transportné lietadlá Junkers Ju 52, 2 bombardéry Heinkel He 111, 1 stíhačka Messerschmitt Bf 110, 3 bombardéry Ju 88, 1 Dornier Do 17/217 a 6 strmhlavých bombardérov Junkers Ju 87 Stuka. Zničený zásahmi bol aj veľký hangár na východe letiska. Asfaltová dráha  bola ťažko poškodená, trávnatá letisková plocha bola množstvom črepinových bômb úplne zničená.

Američania na základe leteckých fotografií hlásili 60 lietadiel na letiskovej ploche v čase náletu. Jednotlivé bombardujúce skupiny si nárokovali nasledovné zásahy:
449.BG: 8 zničených lietadiel, 450.BG: 1 zničené lietadlo, 455.BG a 456.BG spolu: 17 zničených a 8 poškodených lietadiel.

Náletom utrpeli aj okolité obce. Najbližšia obec Kuchyňa mala 6 mŕtvych a 14 zranených.

Malacky zasiahlo desať bômb na ulici Dr. Bláhu a Štefánikovej ulici, zasiahnutá bola aj železničná stanica. Zničený bol majetok Vojenských lesov, škoda spôsobená požiarom bola odhadnutá na 1 500 000 Ks. Poškodené boli stodoly, tlaková vlna vybila okná a poškodila omietky, požiare zasiahli stohy slamy. Bombardovanie usmrtilo 2 osoby a 15 osôb z obcí Plavecký Štvrtok a Malacky bolo zranených.

O nálete informovala aj povstalecká tlač:

 Referencie 

 Pozri aj 
 Bombardovanie Slovenska v rokoch 1939 – 1945

Kategória:Bitky v 1944
Nový Dvor
Kategória:Kuchyňa (okres Malacky)
Kategória:20. september
Kategória:1944 na Slovensku